b'\n_START_ARTICLE_\nProti kapitulaciji\n_START_SECTION_\nGlasba\n_START_PARAGRAPH_\nSkupina je za ta album uglasbila poezijo modernisti\xc4\x8dnega pesnika Sre\xc4\x8dka Kosovela, natan\xc4\x8dneje, ve\xc4\x8dina pesmi je iz zbirke Integrali \'26. Poezijo iz te zbirke je napisal v najkasnej\xc5\xa1em obdobju svojega 22-letnega \xc5\xbeivljenja (leta 1926). Prvi\xc4\x8d je bila objavljena posthumno, \xc5\xa1ele leta 1967, uredil pa jo je Anton Ocvirk._NEWLINE_Kosovelovi integrali so dru\xc5\xbebenorevolucionarno obarvane konstruktivisti\xc4\x8dne pesmi, namenjene delavskemu razredu. Zamislil si jih je po svojem "obratu na levo", namre\xc4\x8d branju in \xc5\xa1tudiranju marksisti\xc4\x8dne literature, kot so dela Karla Marxa, Friedricha Engelsa in Miroslava Krle\xc5\xbee. Namenjeni so bili predvsem \xc5\xa1irjenju revolucionarnega duha ter levi\xc4\x8darske ideologije, kar je prepri\xc4\x8dalo \xc4\x8dlane skupine Borghesia, da so jih uporabili kot besedila pesmi._NEWLINE_Aldo Ivan\xc4\x8di\xc4\x87 je o aktualnosti Kosovelove poezije rekel, da se mu zdi, da "ima \xc4\x8dlovek ob\xc4\x8dutek, kot da je napisano danes; zgodovinske distance skorajda ni." Besedilo s singla "Ljubljana spi" pravi:\xc2\xa0\xc2\xbbV rde\xc4\x8dem kaosu prihaja / novo \xc4\x8dlove\xc4\x8danstvo! Ljubljana spi. / Evropa umira v rde\xc4\x8di lu\xc4\x8di. / Vse telefonske zveze pretrgane. / O, saj je brez\xc5\xbei\xc4\x8dni! / Slepi konj.\xc2\xab_NEWLINE_\xc5\xbdanrsko gledano je glasba v slogu industrialnega rocka. Opis na Bandcamp strani Moonlee Records pi\xc5\xa1e, da glasba "sedi nekje med alternativnim soundtrackom Iztrebljevalca, nerazlo\xc5\xbeljivo ambientalnostjo skupine Coil, melanholijo Davida Bowieja iz berlinskega obdobja ter neposrednostjo skupine Nine Inch Nails."'